太公哀晚遇
作者：常建
朝代：唐

paragraphs: 日出渭流白，文王畋獵時。
釣翁在蘆葦，川澤無熊羆。
詔書起遺賢，匹馬令致辭。
因稱江海人，臣老筋力衰。
遲遲詣天車，快快悟靈龜。
兵馬更不獵，君臣皆共怡。
同車至咸陽，心影無磷緇。
四牡玉墀下，一言爲帝師。
王侯擁朱門，軒蓋曜長逵。
古來榮華人，遭遇誰知之。
落日懸桑榆，光景有頓虧。
倏忽天地人，雖貴將何爲。